
A ténylegesen életfogytig tartó szabadságvesztés alapjogi vonatkozásai Alkotmányos büntetőjog és a strasbourgi joggyakorlat

Dolgozatomban a ténylegesen életfogytig tartó szabadságvesztés alkotmányos aspektusait vizsgálom. A dolgozat fő kérdése, hogy összeegyeztethető-e a TÉSZ az Alaptörvénnyel. Ha igen, miért? Ha nem, miért nem, s mik a megoldás lehetséges útjai?
A fenti kérdések nem új keletűek, e munka megszületését azonban a nemzetközi jogi kontextus utóbbi időben tapasztalt jelentős változása indokolttá teszi. Meggyőződésem szerint ugyanis a megváltozott jogi helyzet az eddig elhangzott érvek újragondolását teszi szükségessé. Ennek során állást kell foglalni az alkotmányos jogok hierarchiájának létezésére, elismerésére vonatkozó kérdésekben, ki kell térni a nemzetközi jog és az Alaptörvény viszonyára, valamint vizsgálni kell az Alkotmánybíróság és az Országgyűlés mozgásterét is. Az elemzés során a vonatkozó hazai alkotmányjogi szakirodalom minél teljesebb feldolgozása mellett törekedtem a releváns strasbourgi joggyakorlat alakulásának bemutatására és a következetlenségek, ellentmondások feltárására is. Ezt követően a felmerülő érvek minőségét objektív, dogmatikai-logikai módszerrel vizsgáltam meg. Ennek során igyekeztem kerülni azoknak a megállapításoknak az axiómaként való elfogadását, amelyeket egyes szerzők vitatnak. Megközelítésében a dolgozat magáévá teszi Jakab András – a Bécsi Iskolával szembehelyezkedő – álláspontját, mely szerint a jogtudománynak a lehetséges normaértelmezések felvázolásán felül a legjobb, alkalmazandó interpretáció érvekkel alátámasztott megnevezése is feladata. Ezért minden esetben, amikor érzékeltem, hogy a szakirodalom nem egységes valamely kérdésben, az ütköző vélemények bemutatása mellett törekedtem megfelelően indokolni, hogy a dolgozatban melyik álláspontot fogadom el, s miért. Mindezek szellemében igyekeztem a legjobb meggyőződésemnek megfelelően – olykor egyenesen vitaindító szándékkal – állást foglalni a felmerülő kérdésekben.



